
PREDGOVOR 


Uskoro će se navršiti osamdeseta obljetnica 
Gospinih ukazanja u Fatimi. Kako je poznato, 
ta ukazanja su crkvene vlasti u razmjerno 
kratkom roku (1930) proglasile »dostojnim vje- 
rovanja«. 

Od tada do danas, Crkva se živo zanimala za 
fatimske događaje te je nastojala promicati pra- 
vi smisao Gospinih poruka. Ta je nastojanja u 
svakoj prilici podupirala i prednjačila Sveta 
Stolica. Pijo XII. se opetovano osvrtao na uka- 
zanja u Fatimi pa je — da bi ispunio Gospinu 
želju — u punom jeku Drugoga svjetskoga rata 
posvetio ljudski rod Prečistom Srcu Marijinu. 
Ivan XXIII. (još prije negoli je bio izabran za 
papu) predvodio je svibanjske pobožnosti 1956. 
godine u Fatimi. Pavao VI. i Ivan Pavao II. 
hodočastili su u fatimsko svetište,' prvi prigodom 

50-godišnjice ukazanja, a drugi na godišnjicu 
preživjelog atentata na Trgu sv. Petra (13. svib- 
nja 1980), da zahvali Gospi što mu je na čudo- 
tvoran način spasila život upravo na svoj blag- 
dan. 

Službeni stav Crkve posebno se očituje pro- 
cesom beatifikacije Franje i Jacinte. Oboje 
djece bili su svjedoci ukazanja. Uskoro nakon 
fatimskih događaja oboje su se preselili u vječni 
život, kako im je Gospa bila predkazala. Postoje, 
dakle, nepobitni razlozi da se viđenja i Gospine 
poruke u Cova de Iria, blizu Fatime, shvate kao 
povijesna stvarnost u svjetlu katoličke nauke. 
Fatimske poruke sadrže poziv, opomene i o- 
hrabrenje Majke Božje u onim i ovim neizvjes- 
nim vremenima, koje je Ona predočila viđio- 
cima u Fatimi, a koje toliko zabrinjuju pojedince 
i narode. 


* * * 


BI. Djevica Marija se ukazala u Fatimi u 
jednom presudnom povijesnom času: u tijeku 
Prvoga svjetskog rata i uoči strahovitih događaja 

koji su zapalili Europu i svijet (1938 — 1945. i 
dalje). Gospi je u vječnosti sve bilo prisutno, pa 
i naša ljudska odgovornost kao društva i kao 
pojedinaca. Majka Kristova i Majka naša nije 
mogla a da ne uđe još jednom u događaje i 
povijest svijeta. U svojoj neograničenoj ljubavi 
nudi svoju pomoć posrednice između Neba i 
zemlje, između Stvoritelja i stvorenja, kako bi se 
ponovno uspostavio iskreni i pravi odnos ljubavi 
između Boga i ljudi, kojega je nasilno prekinuo 
grijeh. Ni u prvom padu naših praroditelja u 
zemaljskom raju ni u slučajevima našeg osobnog 
pada. Bog ne odbacuje čovjeka, nego čovjek Bo- 
ga. A tko prezire Boga ne može voljeti bližnjega. 
Povijest je puna dokaza o ovoj istini. Međutim 
Gospa u Fatimi se odnosi na konkretne činje- 
nice: Na strahote prvog svjetskog rata i na tada 
još ne naslućeni užas drugog svjetskog sukoba, 
kojega posljedice — u stanovitom smislu — 
traju do danas, iako ne onako mučne kao što su 
bile do nedavna. 

Potaknuta bolnom slikom ljudske nesloge, 
mržnje i razaranja, Majka Božja otkriva troma 
nejake djece — Luciji, Franji i Hijacinti — svoju 

dvostruku bol: jednu zbog uvreda koje ljudi 
nanose Gospodinu i drugu zbog vremenite i 
vječne propasti ne samo pojedinaca, nego i nar- 
oda. Pokazuje svoje prečisto Srce kao simbol i 
stvarnost majčinske ljubavi i milosrđa, kao pro- 
tuznak grijeha i mržnje i kao sigurno sredstvo 
spasenja. 

I da ne bi bilo sumnje što za Boga znači grijeh 
i koje su njegove posljedice, Gospa govori djeci 
o ratovima, nemirima i patnjama na ovom 
svijetu i pokazuje im pakao, očajnu stvarnost u 
koju odlaze duše grešnika. Tu dvostruku pos- 
ljedicu smrtnoga grijeha (ratovi i nemiri na 
zemlji te vječna osuda za neraskajane). Gospa 
je posebno naglasila time što je.djeci-vidiocima 
pokazala pakao. »Vidjeli ste — rekla je Gospa — 
kuda odlaze duše jadnih grešnika. Da ih spasi, 
Bog želi uspostaviti u svijetu pobožnost prema 
mome Prečistom Srcu . Ako ljudi prihvate ono što 
ću reći, mnoge će se duše spasiti i bit će mir. Ali 
ako ne prestanu vrijeđati Boga, za pontifikata 
sljedećeg Pape (Pija XI.), počet će drugi, još gori 
rat. Kad budete vidjeli noć obasjanu nepoznatom 
svjetlošću, znajte da je to veliki znak, kojega vam 

Bog šalje; znak da će kazniti svijet zbog njegovih 
zlodjela ratom , glađu i progonstvom Crkve i Sve- 
tog Oca...« 

Nažalost ljudi nisu prihvatili Gospine riječi i 
strašan je rat zahvatio svijet, ostavio za sobom 
milijune mrtvih i bezbroj ruševina i, što je naj- 
gore, zatrovao ljudska srca mržnjom i osvetom. 
A samo Bog zna, koliko se duša zauvijek izgu- 
bilo. Zar su pretkazanja mogla biti uvjerljivija od 
onih, koja je Gospa povjerila troma nepismene 
djece? Ta djeca nisu znala, na primjer, ni što je 
ni gdje je Rusija, ni tko je Sveti Otac, ali su 
razumjela pokornički smisao Gospinih poruka, 
kada im je rekla: »Da to spriječite doći ću zatražiti 
posvetu Rusije mome Prečistom Srcu i, ko za- 
dovoljštinu, svetu Pričest u pet prvih subota u 
mjesecu. Ako ljudi prihvate noje zahtjeve, Rusija 
će se obratiti i bit će mir. Ako ne, ona će 
rasprostraniti zablude u svijetu, koje će izazvati 
ratove i progonstvo Crkve. Dobri će biti mučeni. 
Sveti Otac će mnogo trpjeti, razni, narodi će biti 
uništeni. Napokon će moje Srce pobijediti.?.« 

Sve je to rečeno daleke 1917. i sve se to 
nažalost ispunilo kasnije, jer ljudi nisu poslušali 

majčinski Gospin poziv. Nitko ne može opovrći 
da se sve ono ispunilo. Za nama je Drugi svjetski 
rat, a i svježe kapi krvi koje je prolio Sveti Otac 
na Trgu sv. Petra. To su žalosna svjedočanstva o 
jednom nebeskom pozivu, koji je ostao bez 
odgovora. 

Međutim, Gospa nije neki ravnodušni pred- 
kazivač budućih događaja. Ona je djelatni su- 
dionik u događajima. Ona je posrednica između 
nas i svog božanskog Sina. Ali potrebuje našu 
suradnju. U tome se sastoji suština fatimske 
poruke. Potreban je naš apostolski rad, jer se 
čovjek spašava preko čovjeka kao što je Bog 
postao Čovjekom da bi spasio ljude. Zato 
Blažena Djevica Marija posebno ponavlja djeci: 
» Molite , mnogo molite i žrtvujte se za grešnike! 
Znajte, da mnoge duše odlaze u pakao, jer za njih 
nitko ne trpi ni moli.« Ovo je ujedno poziv na 
suradnju u otkupitelj skom Božjem planu. Radi 
se, dakle, o izvanrednoj odgovornosti, ali u isto 
vrijeme i o izvanrednoj mogućnosti izvršenja 
kršćanske dužnosti. 

Taj poziv ne isključuje nikoga, a obavezuje 
sve kršćane. Sudjelovati u otkupiteljskom Bož- 

jem planu je ujedno naša dužnost i neizmjerni 
dar Providnosti, koji pruža čovjeku sudioništvo 
u Otkupljenju svakog čovjeka stvorenog na sliku 
i priliku Božju. 


* * * 


Svjetski pokret Plava Vojska , koji promiče 
širenje i primjenu fatimske poruke s posebnom 
radošću predaje knjižicu Fatimska poruka — 
Lucija govori sinovima i kćerima naroda, koji je 
Blaženoj Djevici dao naziv Kraljice Hrvata, u 
nadi da će se velikodušno odazvati Majčinskom 
pozivu i da će na taj način pridonijeti što sko- 
rijem ispunjenju Njena plana mira u svijetu i u 
Hrvatskoj i dubokoj vjerskoj obnovi duhovne 
djece. Ova knjižica sadrži izvorna pisma Sestre 
Lucije, koja je prvi put objavio Msgr. Juan 
Venancio, fatimski biskup, 1967. godine. 


* * * 


Da bismo olakšali slijed Gospinih ukazanja 
u Cova da Iria (Fatima) podsjetit ćemo čitatelje 

na neke pojedinosti i okolnosti onih događaja. 

Godinu dana prije Gospinih ukazanja (1916) 
djeca su vidjela anđela, koji im se predstavio kao 
Anđeo Mira. Očito se radilo o pripremi velikih 
događaja koji su se približavali. Anđeo im je 
otkrio izvanrednu milost: »Presveta Srca Isusa i 
Marije imaju s vama posebne nakane. Nepres- 
tano prikazujte Bogu molitve i žrtve!« Zajedno s 
ovom vijesti uči ih moliti i tumačiti im u čemu se 
sastoji trpljenje. 

Djeca slijede anđelove upute ni ne sluteći što 
nakon toga dolazi. Kako je poznato, bilo je troje 
djece: Lucija (10 godina), njen bratić Franjo (9 
godina) i njena sestrična Hijacinta (7 godina). 
Nisu znali ni čitati ni pisati, ali su zarana naučili 
moliti i žrtvovati se u dnevnoj školi siromašnih 
obitelji, koje su živjele kršćanskim životom. 
Gospa ih je izabrala nejake i neuke, kako bi se 
obistinile Kristove riječi: »Slavim te, Oče, Gos- 
podine neba i zemlje, što si ovo sakrio od mudrih 
i umnih, a objavio malenima« (Mt 11,25). 

13. svibnja 1917. spomenuta djeca doživ- 
ljavaju prvo Gospino ukazanje. Taj čudesni do- 
gađaj se ponovio šest puta, svakog trinaestog u 


12 



sljedećih šest mjeseci. Već od prvog ukazanja je 
očita posebnost uloge vidioca. Lucija je jedina 
koja razgovara s Gospom, Hijacinta je vidi i čuje, 
a Franjo je samo vidi. Zato Gospa napominje 
Luciji i njenoj sestrični da kažu Franji sadržaj 
razgovora. Ovo će se bolje razumjeti iz odgo- 
vora Gospe (za vrijeme drugog ukazanja) Luciji 
koja je molila: »Htjela bih Te zamoliti da nas svo 
troje uzmeš u Nebo«. »Da, Hijacintu i Franju ću 
brzo uzeti — glasi Gospin odgovor. — A ti još 
dugo moraš ostati tu na zemlji. Isus se s tobom želi 
poslužiti, da bi me ljudi upoznali i zavoljeli. Želi 
uspostaviti u svijetu pobožnost prema mome 
Prečistom Srcu.« Tako se i dogodilo. Franjo i 
Hijacinta umrli su uskoro nakon ukazanja u 
Fatimi. Ostala je samo Lucija, kako je Gospa 
bila prorekla. Zaklonila se neko vrijeme u 
zavodu redovnica sv. Doroteje, a kasnije — os- 
jetivši redovnički poziv — otišla je u Španjolsku, 
u Pontevedru i Tuy (Tuj), gdje je Red imao kuće 
za postulantice i novakinje. Tamo ostaje 21 
godinu. Za to vrijeme imala je tri ukazanja: 
1925, 1926. i 1929. Upravo tada joj je Gospa 
povjerila smisao i način pobožnosti Njenom 

Prečistom Srcu, te je izrazila želju da se ta 
pobožnost obavlja i proširi po svijetu. Konačno 
se vratila u svoj Portugal. Željna strožeg re- 
dovničkog života ulazi u Red Karmelićanki. 
Sada ima 87 godina i živi u samostanu sv. Tere- 
zije u Coimbri (Koimbra). 

Franjo i Hijacinta su imali kratko vrijeme 
apostolata. Razumjevši Gospinu poruku oni je 
velikodušno prihvaćaju i primjenjuju u život... 
Žive, rade, trpe i umiru u duhu zadovoljštine 
prinesene Bogu za obraćenje i spas grešnika. 
Svetačkim primjerom podnose razumljivo ne- 
povjerenje vlastitih roditelja, oprez crkvenih 
vlasti i progon ondašnjih portugalskih vlas- 
todržaca. Vladini službenici ih ispituju danju i 
noću, zatvaraju ih i zastrašuju smrću. Protu- 
kršćanski vlastodršci najprije su zahtijevali da 
djeca-vidioci zaniječu ukazanja, a kada to nisu 
uspjeli, prisiljavali su ih da otkriju sadržaj Gos- 
pinih predviđanja. Ostali su neobavljena posla. 
Ipak sve ove patnje nisu bile ništa u usporedbi s 
patnjama koje su Franjo i Hijacinta podnijeli za 
vrijeme svoje teške i duge bolesti. Te su muke 
bile trajni ispit o njihovom obećanju koji dadoše 

Gospi. Ispunili su ga zavidnom vjernošću, smi- 
reno i više nego primjerno, prikazujući svoje 
patnje za obraćenje grešnika i kao zadovoljštinu 
beskrajnom milosrđu Božjem. Oni su dali sve od 
sebe, a Bog je nadodao što je nedostajalo toj 
krhkoj i izmučenoj djeci. Predavši se potpuno 
Božjoj providnosti, njih dvoje su bili potpuno 
obuzeti milošću neposredne Božje pomoći. Još 
dok su bili zdravi Gospa im je u jednom uka- 
zanju rekla: »Vrlo brzo ćete morati mnogo trpjeti, 
ali će vas milost Božja neprestano podržavati i 
jačati«. Bili su i ostali živi primjer istine, da je s 
Bogom sve moguće, kako je rečeno: »Što nije 
moguće čovjeku, moguće je Bogu«. Umrli su u 
ozračju svetosti, ispunivši vjerno ulogu, koju im 
je povjerila Gospa. 

Lucija je ostala kao jedini svjedok ukazanja. 
Bog joj je namijenio poseban zadatak, koji joj je 
Gospa otkrila za vrijeme njenog školovanja u 
Španjolskoj, konkretnije u Pontevedri i Tuy-u. 
Radi se o pobožnosti Prečistom Srcu Marijinu, 
koju Bog nudi čovjeku i svijetu kao sredstvo 
osobnog vječnog spasa i kao snagu međusobnog 
ljudskog razumijevanja i mira u svijetu. Ne- 

mirno ljudsko srce i nemirni ljudski rod vapi za 
mirom, koji Bog daje preko svoje Majke, kao što 
ga je učenicima nudio govoreći: »Mir vam svoj 
dajem, mir vam svoj ostavljam«. Bog je ljubav, a 
ljubav rađa mir. Sotona je mržnja i rađa strahote 
nemira. 

U svojoj poruci Gospa daje potpuno jasne 
upute. Prvi korak navedene pobožnosti sastoji 
se u izmirenju između čovjeka i Boga i čovjeka 
s čovjekom. Zato traži redovitu i savjesnu ispo- 
vijed. Čisto srce traži Gospodina. Zato je pot- 
rebna ispovijed, koja je priprema za sv. Pričest, 
sakramenat koji pretpostavlja sv. Misu, tu naj- 
plodniju molitvu pod nebom. I konačno, da bi se 
održao stalni dodir i odnos s Bogom, Gospa 
preporučuje molitvu i razmatranje sv. Krunice, 
koja sadrži osnovne istine Evanđelja i vjere. 

Bog je preko Blažene Djevice Marije ponu- 
dio djelatno sredstvo spasenja i vječne sreće ne- 
mirnom čovjeku svijeta. Na nama je, da sprem- 
no i svom dušom i srcem odgovorimo. 

UKAZANJA ANĐELA U FATIMI 
( 1916 ) 


Ukazanja anđela koja su prethodila Gospinim 
ukazanjima Lucija ovako opisuje: 

Tako sam navršila deset godina života. Maj- 
ka odluči da mi povjeri čuvanje ovaca. S tim se 
nisu složili ni otac ni sestre, svi su me htjeli imati 
uza se. Ali majka je bila odlučna. Nije ona nika- 
kav izuzetak — govorila je bila majka. Karolina 
ima već dvanaest godina, mora početi raditi u 
polju ili učiti šivati i tkati, što hoće. Tako sam ja 
morala na pašu. Vijest da postajem pastirica 
brzo se proširila selom pa su doletjeli pastiri da 
mi se ponude za društvo. Sve sam ih prihvatila. 
Drugi dan čitava je okolica bila puna pastira i 
ovaca, posebno jedan brijeg, koji je izgledao kao 
da ga je pokrio oblak. No, ja se nisam dobro 

osjećala u toj vrevi. Zato sam odabrala tri dru- 
garice, i ne rekavši ništa drugima, počele smo 
odlaziti s ovcama na pašu na protivnu stranu. Tri 
pastirice su bile: Terezija Matijas, njezina sestra 
Marija Roza i Marija Justino. Sljedećeg dana 
sastale smo se s našim stadima na ugovorenom 
mjestu i krenule prema brežuljku koji se zove 
Cabeco. To je sjeverna strmina brijega. Južna se 
zove Valinhos. Na strmini okrenutoj prema 
istoku nalazi se ona pećina o kojoj sam Vam 
govorila u spisu o Jacinti. Popele smo se sa 
svojim stadima gotovo do vrha brijega. Pod 
nama se steralo, sve do u dolinu, područje za- 
sađeno maslinama, hrastićima, borovima i čes- 
minama... 

Negdje oko podne pojele smo svoj obrok, a 
onda sam ih pozvala da zajedno sa mnom izmole 
krunicu, što su one rado prihvatile. Čim smo 
počele moliti, najednom, u zraku iznad drveća, 
ukaza se lik koji je sličio kipu od snijega. Pro- 
žimalo ga sunce pa je izgledao sav proziran. 

— Što je ono? — zapitaše moje drugarice 
donekle poplašene. 

— Ne znam. 

Nastavismo moliti uprtim očima u lik koji je 
nestao kad smo završile krunicu. Ja sam odlučila 
da o tome ništa ne govorim, ali moje drugarice, 
čim su došle kući, ispripovijedale su to u svojim 
obiteljima. Novost se brzo pronijela zaselkom. 
Jednoga dana kad sam se vratila kući, majka me 
zaskoči: 

— Slušaj! Kažu da si ti nešto vidjela. Kazuj, 
što je to bilo! 

— Ne znam — odgovorih, ali kako nisam 
znala protumačiti, nadodah: 

— Izgledao je čovjek, omotan plahtom. Nije 
mu bilo moguće razabrati ni oči ni ruke. 

Moja majka odmahne rukom, vrlo prezirno: 

— Dječje gluposti! 

Umalo poslije toga našle smo se sa svojim 
stadima na istom mjestu. Pojava se opet pono- 
vila, na isti način. Moje su drugarice to opet 
ispričale kod kuće. Poslije toga pojava se uka- 
zala i treći put. Ja o svemu nisam probijelila ni 
riječi, ali je moja majka čula o tome pripovijedati 
u zaselku. Zato me zabrinuto upitala: 

— Da vidimo, o čemu brbljate, što ste vid- 
jele? 

— Ne znam, majko, zaista ne znam stoje ono 
što nam se ukazuje. 

No, mnogi su nam se počeli rugati. Kako sam 
poslije prve svete Pričesti bila pomalo zanesena, 
moje sestre bi me znale zapitkivati, s gorkom 
ironijom: »Možda vidiš nekoga umotana u plah- 
tu?« 

Takvo ponašanje i takve riječi pogađale su 
me u dušu, jer ja sam do tada bila navikla samo 
na nježnosti. No, to još nije bilo ništa. Nisam ni 
slutila što mi je dobri Bog pripremao za buduć- 
nost. 

Upravo u to vrijeme Franjo i Jacinta dobili 
su dopuštenje od svojih roditelja da mogu i oni 
ići na pašu. Ja tada ostavim svoje drugarice i 
pridružim se Franji i Jacinti, bratiću i sestrični. 
Odlučismo da ćemo svoja stada pasti na pašnja- 
cima mojih roditelja i ujaka, da se ne moramo 
družiti s ostalim pastirima. 

Jednoga dana nađosmo se sa svojim stadima 
na vlasništvu mojih roditelja, podno brežuljka o 
kojemu sam govorila na istočnoj strani, a mjesto 
se zove Chousa Velha. U odmaklo jutro spusti 
se sitna kiša, nešto jača od rose. Tada smo se 

uspeli na strminu brežuljka da potražimo zak- 
lonište u kakvoj kamenoj udubini. Ovce su se 
polako penjale za nama, pasući. tada smo se prvi 
put našli u toj blagoslovljenoj pećini. Nalazi se u 
sredini maslinika koji pripada mom krsnom 
kumu Anastaziju. Odatle se lijepo vidi zaselak u 
kojemu sam rođena, zatim Časa Velha i Eira da 
Pedra. Maslinici koji se protežu do ovih naselja 
pripadaju različitim vlasnicima. Tu smo proveli 
dan, iako je kiša već bila prestala i sunce se opet 
probilo, lijepo i svijetlo. Tu smo i objedovali i 
izmolili krunicu za koju se više ne sjećam jesmo 
lije izmolili u skraćenom obliku. Kad je krunica 
bila gotova, počeli smo se igrati na kamenčiće. 
Igrali smo samo nekoliko minuta, ali posve pre- 
dani igri. Najednom zašumi snažan vjetar koji je 
zanjihao krošnje stabala. Svi troje pogledasmo 
po obzorju, vrlo začuđeni, jer je vrijeme bilo 
mirno. Tada ugledasmo kako se iznad maslina 
približava prema nama onaj isti lik o kojemu 
sam već govorila. Franjo i Jacinta još ga nisu 
vidjeli, a ja im o tome nisam ništa govorila. Što 
se više približavao, sve bolje smo ga vidjeli. 
Izgledao je kao mladić od 16 godina, bjeliji od 

snijega, a sunce gaje tako prožimalo da se činio 
prozirnim kao kristal i vrlo lijep. Stigavši do nas, 
reče nam: »Ne bojte se, ja sam Anđeo mira. Mo- 
lite sa mnom!« tada klekne, prigne glavu do 
zemlje i pozove nas da ponovimo tri puta ove 
riječi: »Moj Bože, vjerujem u te, klanjam ti se, 
uzdam se u te i ljubim te! Molim te, da oprostiš 
onima koji ne vjeruju, koji ti se ne klanjaju, koji 
se u te ne uzdaju i koji te ne ljube.« Zatim se 
ustane i reče nam: »Tako molite! Srce Isusovo i 
Marijino pozorno slušaju vaše molitve.« 

Te su nam se riječi tako utisnule u dušu da ih 
nikada više nismo zaboravili. Od toga dana pro- 
vodili smo mnogo vremena, prostrti na zemlji, i 
te riječi ponavljali do umora. Preporučila sam 
Franji i Jacinti da o tome nikome ne govore, i — 
Bogu hvala — održali su obećanje. 

Poslije podužeg vremena, za popodnevnog 
odmora, igrali smo se uz bunar mojih roditelja 
što smo ga zvali Arneiro. O tom bunaru sam 
Vam, Preuzvišeni, govorila u spisu o Jacinti. 
Iznenada ugledasmo pred sobom onu istu po- 
javu. Anđela, kako mi se čini, koji nam reče: »Sto 
radite? Molite, mnogo molite l Presveta Srca Isusa 

i Marije imaju s vama posebne nakane. Ne- 
prestano prikazujte Bogu molitve i žrtve!« 

— Kako ćemo se žrtvovati? — zapitah. 

— Što god možete prinesite Bogu za žrtvu s 
nakanom da zadovoljite za uvrede i grijehe koje 
mu ljudi nanose i da izmolite obraćenje greš- 
nika. Tako ćete osigurati mir svojoj domovini. Ja 
sam njezin Anđeo čuvar. Anđeo Portugala. Na- 
dasve, rado primite trpljenja koja vam Gospo- 
din pošalje! 

Opet je prošlo nešto vremena. Pasli smo sta- 
da na brežuljku o kojemu sam već govorila, na 
padinama iznad Velinhosa. To je maslinik što ga 
mi zovemo Pregueira. Nakon obroka odlučismo 
otići moliti u pećinu koja se nalazila s druge 
strane brijega. Trebalo je prijeći hridine iznad 
Pregueira, što ovcama nije bilo lako izvesti. 

Čim smo tamo stigli, prostrli smo se na 
zemlju i počeli moliti Anđelovu molitvu: »O, moj 
Bože , ja vjerujem u te, uzdam se i ljubim te. Ne- 
znani koliko smo je puta ponovili, kad najednom 
opazismo iznad sebe neobično svjetlo. Podi- 
gosmo se da vidimo što se događa i ugledasmo 
Anđela kako u lijevoj ruci drži kalež iznad 

kojega je lebdjela bijela Hostija. Iz nje su kapale 
kaplje krvi u kalež. Anđeo ispusti kalež koji je 
ostao u zraku, klekne uz nas i naredi nam da 
ponovimo tri puta: »Presveto Trojstvo, Oče, Sine 
i Duše Sveti, ja ti prikazujem Tijelo, Krv, Dušu i 
Božanstvo Isusa Krista, prisutna u svim taber- 
nakulima svijeta u naknadu za uvrede, svetogrđa 
i nehaje kojima vas vrijeđaju. U ime neizmjernih 
zasluga Presvetog Isusova i Marijina Srca, molim 
vas za obraćenje jadnih grešnika.« Zatim se 
Anđeo podigne i uzme u ruke kalež i Hostiju, 
razlomi je i dade najprije meni, a zatim Jacinti i 
Franji. Pri tom je govorio: »Uzmite i pijte Tijelo i 
Krv Isusa Knsta kojega strašno vrijeđaju nezah- 
valni ljudi! Pružajte mu zadovoljštinu za ta zlo- 
djela i utješite svoga Boga!« Zatim se opet prostre 
na zemlju i s nama ponovi tri puta molitvu: 
»Presveto Trojstvo...« Poslije toga iščezne. Mi 
smo i dalje ostali prostrti na zemlji ponavljajući 
iste riječi. Kad smo se napokon ustali, primijetili 
smo daje večer i daje vrijeme povratka kući. 

GOSPINA UKAZANJA U FATIMI 
(1917) 


Sada prelazim na opisivanje Gospinih uka- 
zanja. Ne zaustavljam se na okolnostima koje su 
tome prethodile ni na onima koje su poslije 
uslijedile, jer me je toga oslobodio velečasni don 
Galamba: 


Prvo ukazanje 

13. svibnja 1917. — Dok sam se s Jacintom i 
Franjom igrala na brežuljku iznad Cova de Iria, 
podižući zidić oko šumarka, zapazismo najed- 
nom neku vrstu bljeska. 

— Bolje da krenemo kući — rekoh im. — 
Sijeva, dolazi nevrijeme. 

— Idemo, idemo! — odgovoriše. 

Odmah smo se počeli spuštati niz padinu 
goneći ovce prema cesti. Prispjevši negdje na 
sredinu padine, u blizinu jedne visoke česmine, 
vidjesmo drugi bljesak. Napravivši nekoliko ko- 
raka dalje, opazismo na jednoj česmini Gospu, 
obučenu u bjelinu, sjajniju od sunca, koja je 
odražavala s\jetlo£t blistaviju nego što to može 
posuda od kristala, puna najbistrije vode, pro- 
žeta žarkim suncem. Zastadosmo, presenećeni 
pojavom. Bili smo tako blizu da smo se nalazili 
u krugu svjetla što ga je rasipavala i koje je nju 
okruživalo, najviše oko metar i po udaljenosti. 
Tada Gospa reče: 

— Ne bojte se, neću vam učiniti nikakvo zlo! 

— Odakle si ti? — zapitah je. 

— Dolazim iz Neba. 

— I, što hoćeš od mene? 

— Došla sam zahtijevati od vas da u šest 
mjeseci uzastopce, svakog trinaestog dana u 
mjesecu, dolazite ovamo u isto vrijeme. Onda ću 
vam kazati tko sam i što hoću. A onda ću se 
ovamo vratiti i sedmi put. 

— A hoću lija doći u Nebo? 

- Da. 

— AJacinta? 

— I ona. 

— A Franjo? 

— I on, ali mora izmoliti svoju krunicu. 

Tada se sjetim da zapitam za sudbinu dviju 
djevojaka koje su nedavno umrle. Bile su to 
moje prijateljice. 

— Marija das Neves, je li ona već u Nebu? 

— Jest, tamo je! (Čini mise da joj je bilo oko 
16 godina.) 

— A Amelija? 

— Ostat će u čistilištu do svršetka svijeta! 
(Čini mi se da joj je bilo između 18 i 20 godina). 

— Hoćete li prikazati Bogu sva trpljenja ko- 
ja vam pošalje kao zadovoljštinu za grijehe koji- 
ma je Bog izvrijeđan i kao molitvu za obraćenje 
grešnika. 

— Da, hoćemo! 

— Dobro. Mnogo ćete trpjeti, ali će vas mi- 
lost Božja jačati. 

Dok je izgovarala posljednje riječi (»milost 
Božja«), raširila je prvi put ruke, nakon čega se 
prema nama prosu val svjetla koje je iz nje 

prosijevalo i tako nam duboko prodiralo u dušu, 
da smo sebe vidjeli u Bogu, koji je bio to svjetlo, 
i vidjeli jasnije nego da smo se promatrali u 
najoštrijem ogledalu. Tada, snagom unutarnjeg 
poriva, koja nam je također darovana, padosmo 
na koljena i počesmo srdačno ponavljati: »Pre- 
sveto Trojstvo, ja ti se klanjam! Bože moj, Bože 
moj, ljubim te u Presvetom Sakramentu!« Kada 
su ti prvi trenuci prošli, Gospa nadoda: »Molite 
krunicu svaki dan da biste izmolili mir svijetu i 
svršetak rata!« 

Tada se vedro uzdigla, krenula u smjeru 
istoka i nestala u beskrajnoj daljini. Svjetlost 
koja ju je okruživala kao da je probijala put 
prema zvijezdama, a to je bilo razlogom da smo 
se koji put izražavali kako smo vidjeli Nebo da 
se otvara. 

Čini mi se da sam već rekla u spisu o Jacinti 
ili u nekom pismu da se mi nismo prestrašili 
Gospe nego nevremena za koje smo povjerovali 
da dolazi. Htjeli smo pobjeći od oluje. Gospina 
ukazanja nisu nas prestrašila, nego iznenadila, 
to da! Kad su me pitali da li me bilo strah, a ja 
odgovarala da jest, to se odnosilo na strah od 

nevremena, od njega smo htjeli pobjeći, jer smo 
za sijevanje znali samo onda kad je grmilo. 

Bljesak zapravo nije bila munja nego svjetlo 
koje se približavalo. Videći to svjetlo kako se 
približava, mi smo koji put kazali da smo vidjeli 
Gospu kako dolazi. Zapravo, mi smo raspoz- 
navali Gospu tek onda kad se ona spustila na 
česminu. Izbjegavajući odgovore i ne znajući to 
točno izraziti, izjašnjavali smo se koji put da smo 
je vidjeli kako dolazi, a drugi put da je nismo 
vidjeli u dolasku. U prvom slučaju radilo se o 
približavanju svjetla, u drugom o viđenju Dje- 
vice kad se pojavila na česmini. 


Drugo ukazanje 

13. lipnja 1917. — Nakon što smo Franjo, 
Jacinta i ja izmolili krunicu s nekim prisutnim 
osobama, ponovno smo ugledali mlaz svjetla 
kako se približava (ono što smo nazvali bljes- 
kom) i nedugo zatim Gospu na česmini, točno 
kao u svibnju. 

— Što hoćeš od mene? — zapitah. 

— Hoću da dođete ovamo i sljedećeg mje- 
seca, 13., da molite krunicu svaki dan i da 
naučite čitati. Kasnije ću vam reći što hoću. 

Tada je zamolih da ozdravi jednog bolesnika. 

— Ako se obrati, ozdravit će za jednu go- 
dinu. 

— Htjela bih te zamoliti da nas odvedeš u 
Nebo. 

— Da, Jacintu i Franju ću uskoro uzeti, ali ti 
ćeš ovdje ostati još neko vrijeme. Isus se želi s 
tobom poslužiti da me ljudi upoznaju i uzljube. 
Hoće ustanoviti u svijetu pobožnost prema mo- 
mu Prečistom Srcu. 

— Ja ću, dakle, ovdje ostati sama? — upitah 
žalosna. 

— Ne, kćeri moja! Trpiš li mnogo? Nemoj se 
obeshrabriti! Moje Srce bit će tvoje utočište i put 
kojim ću te dovesti Bogu. 

Izgovarajući te posljednje riječi, raširi ruke 
drugi put i prosu na nas val beskrajnog svjetla u 
kojemu smo sebe vidjeli uronjene u Boga. Ja- 
cinta i Franjo nalazili su se u odrazu svjetla 
prema gore, ja prema dolje, prema zemlji. Na 
dlanu desne Gospine ruke nalazilo se srce ovi- 

jeno trnjem koje se u nj zabadalo. Shvatili smo 
daje to Prečisto Gospino Srce, izbodeno grijesi- 
ma čovječanstva, koje traži zadovoljštinu. 

Eto, na što smo mislili, Preuzvišeni, kad smo 
govorili o tajni koju nam je Gospa otkrila u 
lipnju. Djevica nam nije još taj put naredila da 
držimo tajnu, ali smo u sebi osjećali da nas Bog 
potiče da je čuvamo. 


TVeće ukazanje 

13. srpnja 1917. — Nekoliko minuta nakon 
što smo prispjeli u Cova da Iria, uz česminu, oko 
koje se okupilo mnogo ljudi, dok smo molili 
krunicu opazismo isti odraz svjetla na koji smo 
se već navikli i odmah zatim Gospu na česmini. 

— Što želiš od mene? — odmah sam upitala. 

— Želim da i sljedećeg 13. u mjesecu dođete 
ovamo, da nastavite moliti krunicu u čast Naše 
Gospe od krunice, da bi izmolili mir svijetu i 
svršetak rata, jer vam samo ona može pomoći. 

— Htjela bih da nam kažeš tko si i da učiniš 
čudo, kako bi svi povjerovali da nam se uka- 
zuješ. 

— Nastavite dolaziti ovamo svaki mjesec. U 
listopadu ću reći tko sam, što hoću i učiniti čudo, 
što će ga svi moći vidjeti i povjerovati. 

tada sam Gospi postavila neka pitanja kojih 
se ne sjećam. Zapamtila sam da je odgovorila 
kako treba moliti krunicu da bi se postigla milost 
tijekom godine. Zatim je nastavila: »Zrtvujte se 
za grešnike i recite mnogo puta, posebno kad 
prinosite neku žrtvu: O, moj Isuse, to je za tvoju 
ljubav, za obraćenje grešnika i za naknadu za 
grijehe počinjene protiv Prečistog Srca Marijina!« 

Izgovarajući te riječi, opet je raširila ruke kao 
dva pređašnja puta. Svjetlost je probijala u zem- 
lju i mi ugledasmo ognjeno more. U taj oganj 
vidjeli smo uronjene vragove i duše osuđenih. 
Izgledali su kao užareno ugljevlje, tamnoputi i 
crni, ali posve prozirni, u ljudskom obličju. 
Plivali su u vatrenom požaru. U zrak su ih iz- 
bacivale plamene erupcije, a sami su izgledali 
kao plamena baklja, uvijena u oblak dima. Čuli 
su se krikovi i bolni uzdasi, puni očaja, koji su 
tjerali strah u kosti, od kojega smo se tresli. 
Padali su na sve strane kao varnice u golemom 
požaru. (Mora da sam pri tom prizoru us- 

kliknula: »Jao!« A to su neki čuli, kako kažu.) 
Vragovi su se razlikovali od ljudi po stravičnim 
oblicima, sličnim gadnim, stravičnim i nepoz- 
natim životinjama, ali uvijek prozirni i crni kao 
usijani ugljen. 

Užasno prestrašeni, podigosmo moleći pog- 
led prema Gospi, koja nam, dobrostivo ali ža- 
lostivo, reče: »Vidjeli ste pakao kuda odlaze duše 
jadnih grešnika. Da ih spasi, Bog želi ustanoviti u 
svijetu pobožnost prema mome Prečistom Srcu . 
Ako ljudi prihvate ono što ću reći, mnoge će se 
duše spasiti i bit će mir. Rat je pri svršetku. Ali, ako 
ne prestanu vrijeđati Boga, za pontifikata Pija XI, 
počet će drugi, gori! Kad budete vidjeli noć obas- 
janu nepoznatom svjetlošću, znajte da je to veliki 
znak što vam ga Bog šalje, znak da će kazniti svijet 
zbog njegovih zlodjela i to ratom, glađu i pro- 
gonstvom Crkve i Svetog Oca. 

Da to spriječim, doći ću tražiti posvetu Rusije 
mome Prečistom Srcu i, kao zadovoljštinu, svetu 
Pričest u pet prvih subota u mjesecu. Ako ljudi 
prihvate moje zahtjeve, Rusija će se obratiti i bit 
će mir. Ako ne, ona će proširiti zablude u svijetu, 
koje će izazvati ratove i progonstvo Crkve. Dobri 

će biti mučeni, Sveti Otac će mnogo trpjeti, 
različiti narodi bit će uništeni. Napokon će moje 
srce trijumfirati. Sveti Otac posvetit će mi Rusiju, 
koja će se obratiti pa će svijetu biti poklonjeno 
jedno razdoblje mira. U Portugalu će se uvijek 
očuvati istina vjere, itd... To ne kažite nikome! 
Franji da, njemu možete reći! Kad molite krunicu, 
recite poslije svake desetice: ’O, moj Isuse, oprosti 
nam naše grijehe, oslobodi nas od paklenog ognja, 
dovedi u Raj sve duše, osobito one kojima je 
najpotrebnije tvoje milosrđe!’« Uslijedio je 
trenutak šutnje, a onda je zapitah: 

— Ne želiš više ništa od mene? 

— Ne, danas više ništa. 

Tada se počela dizati prema istoku, kao u- 
vijek do sada, dok nije nestala u prostranstvu 
neba. 


Četrvto ukazanje 

13. kolovoza 1917. — Budući da sam već 
kazala što se dogodilo toga dana, ne zaustavljam 
se na tome nego odmah prelazim na ukazanje, 
koje se, kako mi se čini, dogodio 15. toga mje- 

seca, podvečer. Kako ja u to vrijeme još nisam 
znala brojiti dane u mjesecu, možda se varam. 
No, čini mi se da se to dogodilo onoga istoga 
dana kad smo se vratili iz Vila Nova de Ourem. 

Franjo, njegov brat Ivan i ja pasli smo stada 
na mjestu zvanom Valinhos. Najednom smo os- 
jetili kako nas prožimlje nešto nadnaravno i pri 
tom naslutili da bi se mogla ukazati Gospa. 
Žaleći da nema Jacinte među nama, zamolili 
smo Ivana da je ode pozvati. Kako on nije htio 
ići, ponudim mu dva novčića. Tada je otrčao. 

U međuvremenu, Franjo i ja već smo zapazili 
svjetlo koje se približavalo. Trenutak nakon što 
je stigla Jacinta, pokazala se Gospa na česmini. 

— Što hoćeš od mene? 

— Želim da nastavite dolaziti u Cova da Iria 
svakog 13. dana u mjesecu i da molite krunicu 
svaki dan. Posljednji mjesec učinit ću čudo, da bi 
svi povjerovali. 

— Što želiš da učinimo s novcem što ga ljudi 
ostavljaju u Cova da Iria? 

— Kupite dva prijenosna postolja! Jedno 
ćete nositi ti i Jacinta s dvije druge djevojčice, 
drugo postolje neka nosi Franjo i još tri dječaka! 

Postolja će služiti za blagdan Gospe svete kru- 
nice. Sto unaprijed bude pristizalo, neka se upo- 
trijebi za podizanje jedne kapelice! 

— Htjela bih tražiti ozdravljenje nekih 
bolesnika. 

— Dobro, neke ću ozdraviti tijekom godine. 

Zatim je poprimila još žalosniji izgled i rekla: 
»Molite, molite mnogo! Žrtvujte se za grešnike, jer 
mnoge duše odlaze u pakao samo zato jer se za 
njih nitko ne žrtvuje i ne moli.« Kao i prije, 
podigla se i krenula prema istoku. 


Peto ukazanje 

13. rujna 1917. — Kad se približio sat 
odlaska, zaputih se s Jacintom i Franjom, pro- 
bijajući se kroz mnoštvo koje nam je priječilo 
prolaz. Svi putovi bili su prepuni ljudi. 

Svi su nas željeli vidjeti i s nama govoriti, svi 
bez razlike. Čak neke gospođe i neka gospoda, 
probivši obruč koji nas je okruživao, padali su 
ispred nas na koljena i molili nas da njihove 
molbe prenesemo Gospi. Drugi, ne mogavši 
nam se približiti, vikali su iz daleka: »Za ljubav 

Božju, molite Gospu da mi ozdravi sina koji je 
kljast«. Jedan je vikao: »Neka mi ozdravi slijepo 
dijete!« Netko opet: »Imam gluho dijete , molite 
Gospu da ga ozdravi!« Drugi: »Neka mi muža i 
sina vrati iz rata!« Padali su i ovakvi uzvici: »Neka 
obrati jednog grešnika, neka mi udijeli zdravlje jer 
sam sušičav« itd... 

Tu je bilo moguće vidjeti svu bijedu ljudskog 
roda. Neki su vikali sa zidova i stabala, a penjali 
su se samo da nas vide u prolazu. Odgovarajući 
jednima, stežući ruku drugima, probijali smo se 
vrlo polako i to zahvaljujući ljudima koji su nam 
krčili put. 

Kad danas u Novom zavjetu čitam neopisive 
prizore Isusova probijanja kroz mnoštvo po pu- 
tovima Palestine, onda se sjećam putova koji 
vode iz Aljustrela prema Fatimi i Cova da Iria. I 
zahvaljujem Bogu, prikazujući mu vjeru našega 
portugalskog naroda. Razmišljam: »Kad se taj 
narod tako tiska oko troje djece koja su imala 
milost razgovarati s Gospom, kako bi se ponašao 
pred Isusom Kristom?!« 

No, to nema veze s predmetom, opet me 
zavelo pero tamo kuda nisam htjela. Gle, opet 

jedna beskorisna devijacija! Ne brišem je, da ne 
nagrđujem papir. 

Napokon smo stigli u Cova da Iria, uz čes- 
minu, i počesmo moliti krunicu, zajedno s naro- 
dom. Nedugo zatim pojavi se svjetlo, a onda 
odmah Gospa na česmini. 

— Nastavite moliti krunicu da izmolite 
svršetak rata! U listopadu će doći i Gospodin, 
Gospa žalosna, sveti Josip i dječak Isus, da bi 
blagoslovili svijet. Bog je zadovoljan vašim 
žrtvama, ali ne želi da spavate opasani kono- 
pom. Po danu ga možete nositi. 

— Tražili su da te molim mnoge stvari: oz- 
dravljenje nekih bolesnika, jednog gluhonije- 
moga! 

— Dobro, neke ću ozdraviti. Druge neću. U 
listopadu ću učiniti čudo, da bi svi vjerovali 

Podigla se i nestala — kao redovito! 


Šesto ukazanje 

13. listopada 1917. — Pošli smo rano od 
kuće, predviđajući da će put dugo trajati. Sa- 

bralo se golemo mnoštvo naroda, a kiša je pa- 
dala kao iz kabla. Strahujući da je to posljednji 
dan moga života, tjeskobna srca, sva nesigurna, 
majka me taj put htjela pratiti. Uzduž puta po- 
navljali su se prizori iz prošlog mjeseca, samo su 
bili još brojniji i potresniji. Ni blato nije priječilo 
ove ljude da padaju na koljena i da nas ponizno 
i zaklinjući mole. Kad smo stigli u Cova da Iria, 
uz česminu, potaknuta nekom nepoznatom sna- 
gom, zatražila sam od ljudi da sklope kišobrane 
i počesmo moliti krunicu. Malo poslije toga u- 
gledasmo svjetlo, a onda Djevicu na česmini. 

— Što hoćeš od mene? 

— Želim da se ovdje podigne kapelica meni 
u čast. Ja sam Gospa svete krunice. Neka se 
krunica moli svaki dan! Rat će završiti, vojnici će 
uskoro doći kućama. 

— Imam te mnogo toga moliti: da ozdraviš 
bolesne, da obratiš grešnike... 

— Jedne hoću, druge neću. Moraju se pop- 
raviti. Neka mole oproštenje svojih grijeha! 

Tada je poprimila još žalosniji izgled i nasta- 
vila: »Neka ne vrijeđaju više našega Gospodine 
koji je toliko izvrijeđan !« Tada raširi ruke i okrene 

ih prema Suncu. Dok se uzdizala, sjaj njezina 
svjetla usmjerio se prema Suncu. 

To je, Preuzvišeni, razlog da sam ja uzvik- 
nula: »Gledajte Sunce!« Ne zato da svratim 
pažnju naroda koji u mojoj svijesti nije uopće bio 
prisutan, nego sam to učinila po unutarnjem 
nadahnuću koje me na to potaklo. 

Čim je naša Gospa nestala u beskrajnom 
prostoru, vidjesmo uz Sunce svetog Josipa s 
dječakom Isusom i Presvetom Djevicom, koja je 
bila obučena u bijelo, ogrnuta plavim plaštem. 
Vidjelo se kako sveti Josip i dječak Isus blago- 
slivaju narod, čineći znak križa rukom. Odmah 
zatim ovo je ukazanje nestalo, a pojavio se Gos- 
podin i Djevica, koja mi se pričinila kao Žalosna 
Gospa. Gospodin je blagoslivao svijet na način 
kao i sveti Josip. I ovo je ukazanje nestalo, a 
učini mi se da ponovno vidim Gospu, ovaj put 
kao Gospu od Karmela. 

Eto, Preuzvišeni, povijesti ukazanja u Cova 
da Iria 1917. godine. Kad god sam o njima mo- 
rala govoriti, nastojala sam da pri tom izrečem 
što manje riječi, da bih ono najpovjerljivije za se 
sačuvala. Budući da su to Božje, a ne moje stvari, 

koje po Vama potražuje, vraćam mu ih kao ono 
što nije moje. Uistinu, ništa nisam sačuvala. Čini 
mi se da nedostaju samo neke male pojedinosti 
u vezi s mojim pitanjima što sam ih upućivala 
Gospi. Budući da se tu radilo isključivo o ma- 
terijalnim stvarima, nisam im poklonila posebnu 
pažnju pa se zato nisu jače utisnule u moje 
sjećanje. A onda, toliko je toga bilo! Možda 
upravo radi toga nastojanja da prikupim sjeća- 
nja o materijalnim milostima, krivo svatih da će 
rat završiti još istoga onoga dana. 

Mnogi su bili zadivljeni mojim pamćenjem 
koje mi je Bog udijelio. Zaista, njegovom dob- 
rotom, moje je pamćenje izvanredno u svakom 
pogledu. Međutim, tome se ne treba čuditi, kad 
se radi o nadnaravnim stvarima, jer se one 
utisnu u dušu tako duboko da ih nije moguće 
zaboraviti, barem ne njihov smisao, pogotovu 
ako ni Bog neće da ih zaboravimo. 

UKAZANJA U PONTE VEDRI I TUYU 
(1925, 1926. i 1929) 


Ova ukazanja su nadopuna onim u Fatimi, a 
ujedno ispunjuju obećanje koje je Gospa dala 
djeci 13. srpnja 1917. Nakon što im je pokazala 
pakao i govorila o drugom još strahovitijem ratu, 
rekla im je: »Da bih ovo spriječila doći ću i zatražit 
ću posvetu Rusije mome Prečestom Srcu i, kao 
zadovoljštinu , sv. Pričest u pet prvih subota u 
mjesecu.« 


Pontevedra 

Desetog prosinca 1925. Gospa se ukazuje 
sestri Luciji. Uz Nju stoji dragi Isus. Dok je jed- 
nu ruku položila na Lucijino rame, u drugoj je 
držala Srce okruženo trnjem. Isus joj reče: 

»Pogledaj srce tvoje Presvete Majke. Ono je 
okruženo trujem, koje nezahvalni ljudi nepres- 
tano ubadaju i nema nikoga koji bi ga iščupao 
prikazujući svoje trpljenje kao zadovoljštinu.« 
Zatim je Gospa dodala: »Gledaj, kćeri moja, ovo 
moje Srce ovijeno tmjem, kojim ga nezahvalni 
ljudi, neprestano ubadaju svojim psovkama i 
svojom nezahvalnošću. Nastoj me barem ti 
utješiti i reci onima koji će se svake subote tijekom 
pet mjeseci ispovijedati i pričestiti, izmoliti krunicu 
i razmatrati petnaest minuta sveta otajstva u 
mome društvu, da im obećajem svoje prisustvo na 
času smrti i sve milosti potrebne za spasenje.« 

Petnaestog veljače 1926. ukaže se sestri Lu- 
ciji — dok je radila u samostanskom vrtu — 
dragi Isus i upita je: »Sto si učinila za proširenje 
pobožnosti Prečistom Srcu moje Majke?« Sestra 
Lucija je iznijela poteškoće s kojima se susreće 
i upitala Ga o pojedinostima sv. ispovijedi u vezi 
s pobožnosti pet subota. Isus joj je odgovorio: 
»Zaista tvoja predstojnica ne može učiniti ništa 
sama, ali s mojom milošću može učiniti sve«. Što 
se odnosi na sv. ispovijed, može se obaviti i 
nekoliko dana prije. »Važno je — rekao je Isus 

— da me prime u svoje srce u stanju milosti i s 
nakanom za zadovoljštinu Prečistom Srcu Ma- 
rijinom.« 


Tuy 

Tri godine kasnije (1929) sestra Lucija je 
imala ponovno ukazanje, koje opisuje ovim 
riječima: »Iznenada je čitava kapelica bila obas- 
jana nadnaravnim svjetlom i nad oltarom se 
pojavio veliki križ dotičući gotovo krov. Na 
gornjem dijelu križa se razabirala glava i trup 
čovjeka. Na grudima je imao golubicu kao od 
svjetla, a na ostatku križa visio je razapeti čov- 
jek. Iznad njegova pojasa, u zraku, vidio se kalež 
i velika hostija. U kalež su padale kapi krvi s lica 
i s rane na grudima raspetoga Isusa. Ispod desne 
strane križa stajala je Naša Gospođa (Gospa). 
To je bila fatimska Gospa. Držala je svoje Srce 
u lijevoj ruci, bez mača i ruža, s trnovom krunom 
i plamenom. Ispod lijeve strane križa vidjela su 
se slova koja su sačinjavala riječi ’Milosrđe i 
samilost'. Bila su kao od kristalne vode koja je 

padala na oltar. Shvatila sam da je to tajna 
Presvetog Trojstva i primila sam saznanja o toj 
tajni koju mi nije dozvoljeno otkriti. Gospa mi 
je rekla: ’Došao je čas u kojem Bog traži od Svetog 
Oca da u zajednici sa svim biskupima svijeta 
posveti Rusiju mome Srcu, obećavši da će je na 
taj način spasiti « 

ZAŠTO PET SUBOTA? 


O. Gon^alves je bio jedan od svećenika 
zadužen za ispitivanje fatimske poruke. U 
pismu upućenom sestri Luciji, između ostalog, 
upitao je: zašto pet subota, zašto ne devet ili 
sedam u čast sedam žalosti naše Gospe? Sestra 
Lucija mu je odgovorila u pismu od 12. lipnja 
1930. ovako: »dok sam se nalazila u kapelici s 
Gospodinom u noći od 29. na 30. svibnja 1930. i 
s Njim razgovarala o ovom pitanju, jače sam 
osjetila Njegovu prisutnost i, ako se ne varam, 
čula sljedeće: 

Kćeri moja, razlog je jednostavan. Ima pet 
vrsta grijeha i pogrda prema Prečistom Srcu 
Marijinom. To su: 

a) Pogrde protiv Bezgrešnog Začeća; 

b) Pogrde protiv Njena djevičanstva; 

c) Pogrde protiv Njena božanskog materin- 

stva i, istovremeno, odbijanje daje ljudi priznaju 
svojom Majkom; 

d) Zlodjela onih, koji javno pokušavaju uni- 
jeti u djetinje duše ravnodušnost, zablude ili 
mržnju prema Presvetoj Majci; i 

e) Uvrede onih, koji javno obeščašćuju Nje- 
ne slike. 


* * 

Nedavni izvanredni i nepredvidivi događaji 
u svijetu i osobito u zvanoj Istočnoj Europi, očiti 
su znak Providnosti. Čuju se mišljenja poznatih 
i nepoznatih, koji sve te događaje povezuju s 
fatimskom porukom, s neposrednim sudjelova- 
njem u ovim promjenama Blažene Djevice Ma- 
rije, moćne Odvjetnice. 

No ne smijemo zaboraviti da je Gospa uvje- 
tovala mir u svijetu s našom djelatnom surad- 
njom. Njena pomoć neće uzmanjkati, ali ona će 
utoliko biti uspješnija, ukoliko naša suradnja 
bude djelatnija. 

Dosadašnje iskustvo je pokazalo kako su svi 
napori da se postigne mir bezuspješni. A bez- 

uspješni su jer ne računaju s Božjim blago- 
slovom i našim istinskim odzivom na Gospin 
poziv. 


* * * 


Ova ukazanja Crkva smatra privatnom ob- 
javom. Ona ništa ne nadodavaju božanskoj Ob- 
javi, u kojoj je rečeno sve potrebno za vječno 
spasenje. Ona su Božji dar, jer u stanovitim 
povijesnim i geografskim prilikama podsjećaju i 
oživljuju \ječne istine Evanđelja. 

Kardinal Stepinac kruni kip Gospe 
Fatimske u zatočeništvu u Krašiću, 1959. 
Kip mu je poslao Papa Pio XII. 


